CELEX: 32009D0884
Language: bg
Date: 2009-11-30 00:00:00
Title: 2009/884/ЕО: Решение на Комисията от 30 ноември 2009 година за изменение на Решение 2007/116/ЕО по отношение на въвеждането на допълнителни резервирани номера, започващи със 116 (нотифицирано под номер C(2009) 9425) (Текст от значение за ЕИП)

3.12.2009   
            
            
               BG
            
            
               Официален вестник на Европейския съюз
            
            
               L 317/46
            
         
      РЕШЕНИЕ НА КОМИСИЯТА
   
   от 30 ноември 2009 година
   за изменение на Решение 2007/116/ЕО по отношение на въвеждането на допълнителни резервирани номера, започващи със 116
   (нотифицирано под номер C(2009) 9425)
   (текст от значение за ЕИП)
   (2009/884/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 2002/21/ЕО на Европейския парламент и на Съвета от 7 март 2002 г. относно общата регулаторна рамка за електронните съобщителни мрежи и услуги (Рамкова директива) (1), и по-специално член 10, параграф 4 от нея,
   като има предвид, че:
   
               (1)
            
            
               Решение 2007/116/ЕО на Комисията (2) резервира националния номерационен обхват, започващ със 116, за хармонизирани номера за целите на хармонизираните услуги от обществено значение. Приложението към посоченото решение съдържа списък на точно определени номера в този номерационен обхват, както и услугите, за които е резервиран всеки един номер. Този списък може да бъде преработен в съответствие с процедурата, посочена в член 22, параграф 3 от Директива 2002/21/ЕО.
            
         
               (2)
            
            
               Две услуги, а именно Телефон за жертви на престъпления и Медицински услуги при неспешни повиквания, бяха определени като услуги от обществено значение, които могат да се квалифицират като хармонизирани номера. По тези причини Решение 2007/116/ЕО следва да бъде актуализирано и да се въведат допълнителни резервирани номера. Номерът за Медицински услуги при неспешни повиквания не е предназначен да замести 112 или националните номера за спешни повиквания в ситуации с опасност за живота.
            
         
               (3)
            
            
               Поради това Решение 2007/116/ЕО следва да бъде съответно изменено.
            
         
               (4)
            
            
               Мерките, предвидени в настоящото решение, са в съответствие със становището на Комитета по съобщенията,
            
         ПРИЕ НАСТОЯЩОТО РЕШЕНИЕ:
   Член 1
   Приложението към Решение 2007/116/ЕО се заменя с приложението към настоящото решение.
   Член 2
   Държавите-членки вземат всички необходими мерки, за да гарантират, че считано от 15 април 2010 г. компетентният национален регулаторен орган може да предоставя номерата, добавени в списъка по силата на настоящото решение.
   Член 3
   Адресати на настоящото решение са държавите-членки.
   
      Съставено в Брюксел на 30 ноември 2009 година.
      
         
            За Комисията
         
         Viviane REDING
         
         
            Член на Комисията
         
      
   
   
      (1)  ОВ L 108, 24.4.2002 г., стр. 33.
   
      (2)  ОВ L 49, 17.2.2007 г., стр. 30.
   
      ПРИЛОЖЕНИЕ
      
         Списък на резервирани номера за хармонизирани услуги от обществено значение
      
      
                  Номер
               
               
                  Услуга, за която е резервиран този номер
               
               
                  Специфични условия, с които е обвързано правото за използване на този номер
               
            
                  116 000
               
               
                  
                     Наименование на услугата:
                  
                  Пряка линия за изчезнали деца
                  
                     Описание:
                  
                  Услугата: а) приема повиквания, съобщаващи за изчезнали деца, и ги предава на полицията; б) предлага инструкции и подкрепа за лицата, които са отговорни за изчезналото дете; в) съдейства на разследването.
               
               
                  Услугата е постоянно на разположение (т.е. 24 часа в денонощието, 7 дни в седмицата, в цялата страна).
               
            
                  116 006
               
               
                  
                     Наименование на услугата:
                  
                  Телефон за жертви на престъпления
                  
                     Описание:
                  
                  Услугата осигурява на жертвите на престъпления емоционална подкрепа при дадените обстоятелства, информира ги за техните права и за възможностите да заявят правата си и ги насочва към съответните организации. По-конкретно тя дава информация за: а) местните полицейски процедури и тези в областта на наказателното правораздаване, и б) възможностите за компенсации и застраховки. Тя оказва също подкрепа при търсенето на други източници на помощ за жертви на престъпления.
               
               
                  Когато услугата не се предлага непрекъснато (т.е. 24 часа в денонощието, 7 дни в седмицата, в цялата страна), доставчикът на тази услуга трябва да направи информацията за работното ѝ време публично достъпна в лесно достъпна форма и да гарантира, че в периодите на недостъпност потърсилите услугата получават указание кога тя ще бъде отново на разположение.
               
            
                  116 111
               
               
                  
                     Наименование на услугата:
                  
                  Линии за оказване помощ на деца
                  
                     Описание:
                  
                  Услугата оказва помощ на деца, нуждаещи се от внимание и защита, и ги свързва с услугите и ресурсите; тя предоставя на децата възможност да изразят техните безпокойства, да говорят по въпроси, които ги засягат пряко, и да се свържат с някой при спешен случай.
               
               
                  Когато услугата не се предлага непрекъснато (т.е. 24 часа в денонощието, 7 дни в седмицата, в цялата страна), доставчикът на тази услуга трябва да направи информацията за работното ѝ време публично достъпна в лесно достъпна форма и да гарантира, че в периодите на недостъпност потърсилите услугата получават указание кога тя ще бъде отново на разположение.
               
            
                  116 117
               
               
                  
                     Наименование на услугата:
                  
                  Медицински услуги при неспешни повиквания
                  
                     Описание:
                  
                  Услугата насочва обаждащите се към медицинска помощ според техните нужди, които са неотложни, но не са свързани със заплаха за живота, особено, но не непременно, извън рамките на нормалното работно време, през почивните дни или националните празници. Тя свързва повикващия с квалифициран оператор, ползващ подкрепа, или непосредствено с квалифициран практикуващ лекар или с клиничен специалист.
               
               
                  Когато услугата не се предлага непрекъснато (т.е. 24 часа в денонощието, 7 дни в седмицата, в цялата страна), доставчикът на тази услуга трябва да направи информацията за работното ѝ време публично достъпна в лесно достъпна форма и да гарантира, че в периодите на недостъпност потърсилите услугата получават указание кога тя ще бъде отново на разположение.
               
            
                  116 123
               
               
                  
                     Наименование на услугата:
                  
                  Линии за емоционална подкрепа
                  
                     Описание:
                  
                  Услугата предоставя на повикващия възможност да се ползва от действителна връзка с човек, основаваща се на несубективно изслушване. Тя предлага емоционална подкрепа на повикващи, страдащи от самота, в състояние на психична криза или склонни към самоубийство.
               
               
                  Когато услугата не се предлага непрекъснато (т.е. 24 часа в денонощието, 7 дни в седмицата, в цялата страна), доставчикът на тази услуга трябва да направи информацията за работното ѝ време публично достъпна в лесно достъпна форма и да гарантира, че в периодите на недостъпност потърсилите услугата получават указание кога тя ще бъде отново на разположение.